The Kite Runner
„The Kite Runner“ — afgʻon-amerikalik yozuvchi Xolid Husayniyning birinchi romani. 2003-yilda Riverhead Books tomonidan nashr etilgan bu asar Kobulning Vazir Akbar Xon tumanida yashovchi Amir ismli kichkina bola haqida hikoya qiladi. Hikoya Afgʻoniston monarxiyasining qulashi, Sovet istilosi, qochqinlarning Pokiston va Qoʻshma Shtatlarga koʻchib ketishi va Tolibon harakatining kuchayishigacha boʻlgan notinch voqealarni oʻzida aks ettiradi, Husayniy "The Kite Runner" ni ota-oʻgʻil oʻrtasidagi munosabatlar hikoyasi deb hisoblab, hikoyaning oilaviy jihatlariga koʻproq urgʻu berdi. U keyingi asarlarida ham ushbu jihatlardan foydalanishda davom etdi. Romanda aybdorlik va najot mavzulari koʻzga tashlanadi, bunda Amirning doʻsti Hasanga nisbatan qilingan jinsiy tajovuz aks ettirilgan. Ammo, Amir buning oldini ololmagan va bu ularning doʻstligiga yakun yasagan. Kitobning ikkinchi yarmida Amirning yigirma yil oʻtib Hasanning oʻgʻlini qutqarib, bu aybini oqlashga urinishlari haqida soʻz boradi. Ushbu asar qogʻoz muqovada chop etilgandan soʻng, bestsellerga aylandi va kitob dokonlarida ommalashdi. U Nyu-York Taymsning eng koʻp sotilgan kitoblari roʻyxatida ikki yildan koʻproq vaqt davomida yoritib borildi. Qoʻshma Shtatlarda yetti million nusxadan ortiq sotildi. Asar haqida fikrlar ijobiy boʻldi, ammo syujetning ayrim qismlari Afgʻonistonda jiddiy bahslarga sabab boʻldi. Nashrdan keyin bir qator adaptatsiyalar yaratildi, shu jumladan 2007-yilda bir xil nomdagi film, bir nechta sahna koʻrinishlari va grafik romanlar yaratildi. Roman shuningdek, muallif tomonidan oʻqilgan koʻp diskli audiokitoblar ham ishlab chiqildi.